袁山春望
作者：薛季宣
朝代：宋

paragraphs: 密雨作春社，袁山暫登臨。
迎人多野花，對鏡諧道心。
于以今日態，而開去年林。
平沙沒浩蕩，漲水相浮沈。
草綠湖萬頃，峰青天一尋。
無情雲自閑，此理吾難任。
故壘雉明玉，寒溪疊重岑。
朅來聽流泉，可用資鳴琴。
新霽石磴滑，崩波馬蹄肣。
不知日已暮，迂回樹生陰。
歸路尚修阻，時哉羨靈禽。